<classify> Kipindi hiyo unatoka nipo chuga, nachana sana na masela. Nikaona huyo vipi, masela wanasema huyu waki labda asije chuga, tutamfanyia kitu mbaya, Dogo Janja akijibu swali la mtangazaji wa kipindi cha Flavour Magic FM alipolizwa ni wimbo upi wa Madee haupendi. Maajabu ni kwamba miaka kadhaa ilipopita Madee ndiye aliyekuja kumtoa Dogo Janja kwenye game na baadae Dogo Janja amekuja kuwa msanii mkubwa sana Tanzania, huku akitengeneza mkwanja wakutusho kupitia game ya Hip Hop. Miaka mingi imepita tangu Madee alipotoa ngoma yake iliyompa kiki katika muziki wa bongo flava ijapo alishakuwa msanii mkubwa kabla ya ngoma ya Hip Hop haiuzi. Ni wazi ukisikiliza au kufuatilia chimbuko la muziki wa Bongo Flava utagundua, Hip Hop ina mchango mkubwa sana. Wasanii wa kwanza kabisa kufanya Bongo Flava walikuwa ni wachanaji; pia, wasanii wakwanza kufaidika kutokana na gemu ya Bongo Flava walikuwa ni wachanaji. 2 Proud, Professor J, Balozi Dollar Soul, Father Nelly na wengine wengi kwa kiasi kikubwa walichangia kuipa pumzi Bongo Flava ambayo hii leo imekuwa ni game ya waimbaji na wachanaji wanaonekana ni wahamiaji katika muziki huu. Hivi sasa, ili msanii wa Hip Hop apate dili kutoka kwa media, mapromota na brand kubwa ni lazima ubadili muonekano, legeza kidogo, achana na boom bap jambo la kushangaza zaidi mpaka wale wapikaji ambao walifanya vizuri katika kutengeneza midundo ya Hip Hop, hivi sasa hawapo au kwa lugha rahisi, wamepotezwa na wadau wa muziki. Wakina Lamar wa Fish Crab, Duke Tachez, Dunga Santuri, mpaka Marco Chali wameamua kuachana na upikaji kutokana na ongezeko la wimbi la wasanii ambao wanataka kubadilisha mpaka upikaji wa nyimbo. Ni juzi tu, baada ya majina ya wasanii waliotajwa kupambania tuzo za AFRIMA kutoka bongo, hakuna hata mmoja aliyetoka katika kiwanda cha Hip Hop. Si kwamba, muziki Wa Hip Hop haufanyiki nchini hivi sasa, Hip Hop inafanywa sana, sema siyo ile tuliyoizoea. Wadau ambao wameshikilia muziki hivi sasa, kwa kiasi kikubwa wao ndio wamekuwa wakiwabadilisha wasanii wa Hip Hop kuwa wasanii wa Bongo Flava. Hakuna tafiti ya hadhira audience research inayofanyika kusadiki maneno yao lakini ndio hivyo tena kwasababu wao ndio wameshikila mpini, msanii wa Hip Hop hana budi kubadilika. Mfano, mdogo tu leo hii baada ya Madee kurudia tena maneno yake kuwa Hip Hop haiuzi, Dogo Janja anaweza kumpinga? Jibu ni hawezi kwasababu hivi sasa Dogo Janja ni muimbaji siyo mchanaji kitu ambacho siyo kibaya, maisha ni maamuzi hakuna anayemhukumu. Talib Kweli katika wimbo wake NY weather report alisema yeye siyo hakimu lakini anatoa hukumu kwa wafungwa wa kifikra, basi ni lazima wadau wa Hip Hip wajue utumwa wa kifikra ndipo ulipofikisha gemu ya Hip Hop hapa ilipo. Wasanii wengine wanasema Hip Hop haiuzi lakini hawajui kuwa kuna idadi kubwa ya wasanii hapa Tanzania ambao wametengeneza mchele wakutosha kwa kupitia muziki huu. Wasanii kama Prof Jay na Sugu ukiachana na ajira zao kama wanasiasa; pia, walitengeneza kipato pamoja na heshima walizo nazo kwa kupitia Hip Hop. Pia, wao ndiyo sababu wazazi wengi waliruhusu watoto wao waingie katika Bongo Flava. USAWA KATIKA PROMOSHENIUkweli ni kwamba, gemu ya Bongo Flava ina wasanii wengi sana. Lakini, hakuna usawa katika pomosheni ya kazi za wasani. Mfano, hivi sasa Vanessa Mdee na One the Incredible hawawezi kupewa uzito sawa katika vyombo vya habari. Vee Money anaweza akapita studio kusalimia tu lakini One akija kutambulisha kazi yake hapokelewi. Wapo wasanii wa Hip Hip wanaofanya vizuri sana, mfano, Joh Makin, Fid Q, Country Boy, Young Killer lakini media za bongo zinapokea kazi za wasanii wachache sana ndio maana unaweza kushangaa Weusi na Fid Q wameweza kudumu kwa muda mrefu kwenye game lakini, nikikuuliza Cliff Mitindo yupo wapi utaweza nengeneka. Pia, wadau wamekuwa wagumu sana kupokea mabadiliko kutoka kwa wasanii wapya wa Hip Hop. Kwa wanaoimba ni wazi kabisa wasanii wengi sana wanatoka katika gemu; lakini upande wapili huku ni sheedah! kidogo. Game imeleta wasanii wengi wanaokuja na flow, rhymes na beat kali lakini bado wadau wamegoma kupokea mabadiliko. Mfano, mwezi uliopita, katika show za Castle lite unlock kuliibuka na ubunifu wa hali ya juu ambao ulifanywa na wasanii wapya kama wale TYN ni wazi wale jamaa waliofanya ile Cypher wanaitaji attention. Pia, wasanii wengi wanaofanya Hip Hop wanatakiwa wajitanabaishe kuwa ni wana Hip Hop mfano, Dogo Janja, Darasa, Stamina, Madee na Roma, ni saihishwe kama nimekosea; hivi sasa hawafanyi Hip Hop lakini zikitoka tuzo kama hizi za AFRIMA wao ndio wanakuwa walalamikaji wa kwanza kuwa kuna upendeleo. Sasa ukiwauliza wao na Kaligraph Jones, Nasty C, Cassper Nyovest, Shane Eagle hivi sasa wanaweza kuiva chungu kimoja? Jibu ni haiwezekani. Vilevile, wasanii kibao kama: Tamaduni Muziki, TYN, Kinasa Tandika wanafanya hip hop na muziki mzuri tu; shida ni kwamba hawapewi sikio sawa na wengine. Maajabu ya muziki wa Bongo Fleva hivi sasa wadau media wanaweza kupokea kazi ya Prof. Jay, AY, FA na Sugu alafu wanakataa kazi za vijana kama Mex TZ, Fresh Like Uuuuh sasa sijui kama Bongo Hip Hop, itatoboa? Bongo imewakilishwa vyema na wasanii wa kutosha katika tuzo za AFRIMA lakini ni wazi wasanii wengine waliopo katika tuzo hizo, hawapo active sana kama wasanii wa Hip Hop Tanzania; lakini wao wamepata nafasi kwasababu media imekuwa ikipiga kazi zao mpaka wameonekana. Bongo Hip Hop wanafanya vizuri sana; tunawaomba sana wadau msiue Hip Hop kama alivyofanya Madee, wapeni sikio vijana yamkini tutawaona katika tuzo za AFRIMA mwakani. Imeandikwa na David Andy  <topic>: BURUDANI 